Հավելված

ՀՀ կառավարության 2019 թվականի

21 մարտի N 289-Ն որոշման

Կ Ա Ն Ո Ն Ա Դ Ր ՈՒ Թ Յ ՈՒ Ն

ԳՅՈՒՂԱԿԱՆ ՖԻՆԱՆՍԱՎՈՐՄԱՆ ԿԱՌՈՒՅՑ ՊԵՏԱԿԱՆ ՀԻՄՆԱՐԿԻ

I. ԸՆԴՀԱՆՈՒՐ ԴՐՈՒՅԹՆԵՐ

1. «Գյուղական ֆինանսավորման կառույց» պետական հիմնարկը (այuուհետ` ԳՖԿ) իրավաբանական անձի կարգավիճակ չունեցող կազմակերպություն է: ԳՖԿ-ն ստեղծվել է Հայաստանի Հանրապետության կառավարության (այսուհետ` հիմնադիր) ----------- թվականի ---------ի N -------Ն որոշման համաձայն, որպես Հայաստանի Հանրապետության Էկոնոմիկայի նախարարության պետական հիմնարկ:

2. ԳՖԿ-ն իր գործունեության ընթացքում ղեկավարվում է Հայաստանի Հանրապետության և Գյուղատնտեսության զարգացման միջազգային հիմնադրամի (ԳԶՄՀ) միջև համապատասխանաբար 2005 թվականի հունվարի 28-ին կնքված «Գյուղական տարածքների տնտեսական զարգացման ծրագիր-վարկ 653 AM», 2013 թվականի նոյեմբերի 29-ին կնքված «Գյուղական կարողությունների ստեղծման ծրագիր - Դրամաշնորհ COFIN-DK-817-AM», «Հայաստանում արտադրողականության աճին ուղղված հողերի կայուն կառավարման ծրագիր (ԱԱՀԿԿ) – Գլոբալ էկոլոգիական հիմնադրամ - Դրամաշնորհ 2000001401» ֆինանսավորման համաձայնագրերի, Հայաստանի Հանրապետության և Միջազգային զարգացման ՕՊԵԿ հիմնադրամի (ՄԶՕՀ) միջև 2015 թվականի սեպտեմբերի 3-ին կնքված «Ենթակառուցվածքների և գյուղական ֆինանսավորման աջակցության ծրագիր»-1673P վարկային համաձայնագրի, Հայաստանի Հանրապետության և Գյուղատնտեսության զարգացման միջազգային հիմնադրամի (ԳԶՄՀ) միջև համապատասխանաբար 2014 թվականի նոյեմբերի 12-ին և 2016 թվականի հունիսի 15-ին կնքված «Ենթակառուցվածքների և գյուղական ֆինանսավորման աջակցության ծրագիր» (ԵԳՖԱԾ) - Վարկ 2000000779, Դրամաշնորհ 2000000780 փոխառության և դրամաշնորհային համաձայնագրերով (այսուհետ` համաձայնագրեր), Հայաստանի Հանրապետության օրենքներով, սույն կանոնադրությամբ և այլ իրավական ակտերով:

3. Հիմնադրի և ԳՖԿ-ի միջև հարաբերությունները կարգավորվում են փոխառության համաձայնագրերով, Հայաստանի Հանրապետության օրենսդրությամբ և սույն կանոնադրությամբ: Հիմնադրի լիազորությունները վերապահված են Հայաստանի Հանրապետության էկոնոմիկայի նախարարությանը:

4. ԳՖԿ-ն և դրա ամբողջ գույքը սեփականության իրավունքով պատկանում են հիմնադրին:

5. ԳՖԿ-ի անվանումն է`

Հայերեն` «Գյուղական ֆինանսավորման կառույց» Պետական Հիմնարկ

Անգլերեն` «Rural finance facility» State Institution

Ռուսերեն` «Бюро селского финансирования» Государственное Учреждение

Հայերեն կրճատ` «ԳՖԿ» ՊՀ

Անգլերեն կրճատ` «RFF» SI

Ռուսերեն կրճատ` «БСФ» ГУ

6. ԳՖԿ-ի գտնվելու վայրն է` քաղ. Երևան:

II. ԳՖԿ-Ի ԳՈՐԾՈՒՆԵՈՒԹՅԱՆ ՈԼՈՐՏՆԵՐՆ ՈՒ ՆՊԱՏԱԿՆԵՐԸ

7. ԳՖԿ-ի հիմնական գործունեության նպատակն է ԳՖԿ-ի հետ համագործակցող բանկերի և վարկային կազմակերպությունների (այսուհետ` ՄՖԿ,«Մասնակից ֆինանսական կառույց») միջոցով ԳՖԿ-ի տնօրինության տակ գտնվող ֆոնդերը ուղղորդել գյուղական ձեռնարկատիրության զարգացմանը` վերաֆինանսավորելով կամ սուբսիդավորելով գյուղական ձեռնարկատիրությանը: ԳՖԿ-ն վերաֆինանսավորումը իրականացնում է ՄՖԿ-ին փոխառություններ տրամադրելով այն հայտերի համար, որոնք համապատասխանում են ԳՖԿ-ի Ներդրումային Ուղեցույցով սահմանված պայմաններին:

1) ԳՖԿ-ն իր գործունեությունը իրականացնելու նպատակով շրջանառում է այն ֆոնդերը (այսուհետ` շրջանառու ֆոնդեր), որոնք գոյացել են միջազգային համաձայնագրերով սահմանված և իրականացված գործառույթների արդյունքից:

2) ԳՖԿ-ն ֆոնդերը շրջանառում է ՄՖԿ-ի միջոցով` շարունակական տեղաբաշխումներ իրականացնելով:

3) ԳՖԿ-ն իր գործունեությունը իրականացնելու նպատակով կարող է օգտագործել, տեղաբաշխել և շրջանառել այլ ֆոնդեր, որոնք կարգավորվում են միջազգային համաձայնագրերով կամ հիմնադրի որոշմամբ այլ իրավական ակտերով:

4) ԳՖԿ-ի ֆոնդերը կարող են օգտագործվել միայն ԳՖԿ-ի գործունեության իրականացման համար:

5) ԳՖԿ-ի պահպանման ծախսերը ֆինանսավորվում են ԳՖԿ-ի շրջանառու ֆոնդերից:

6) ԳՖԿ-ն իր ժամանակավոր ազատ ֆոնդերը, արդյունավետ օգտագործման նպատակով, կարող է տեղաբաշխել առևտրային բանկերում` կարճաժամկետ ավանդային պայմանագրեր կնքելով, կամ պետական պարտատոմսեր ձեռք բերելով:

8. ԳՖԿ-ն կարող է իրականացնել այլ աշխատանքներ, որոնք միտված են գյուղական տարածքների տնտեսական զարգացմանը և կարգավորվում են այլ միջազգային համաձայնագրերով կամ հիմնադրի այլ իրավական ակտերով:

9. ԳՖԿ-ի հիմնական գործառույթներն են`

1) ԳՖԿ-ի տնօրինության տակ գտնվող շրջանառու և այլ ֆոնդերի արդյունավետ կառավարումը.

2) ՄՖԿ-ի ընտրության նպատակով բանկերի և վարկային կազմակերպությունների նախաորակավորման իրականացումը և նախաորակավորում անցած կազմակերպությունների ցանկը ԳՖԿ-ի գործունեությունը համակարգող ղեկավար խորհրդի (այսուհետ` ՂԽ) և ԳԶՄՀ-ի հաստատմանը ներկայացնելը.

3) ՄՖԿ հետ Հայաստանի Հանրապետության անունից փոխառության (կամ սուբսիդավորման) պայմանագրերի կնքումը.

4) Համաձայնագրերով նախատեսված Ներդրումային Ողեցույցի և դրանում անհրաժեշտ փոփոխությունների նախապատրաստումն ու ՂԽ և ԳԶՄՀ-ի հաստատմանը ներկայացնելը.

5) Համաձայնագրերով նախատեսված ԳՖԿ-ի բանկային հաշիվների ‎ֆինանսական հոսքերի արդյունավետ կառավարումը,

6) ՄՖԿ-ի կողմից ներկայացված փոխառության (վերաֆինանսավորման) հայտերի հաստատման գործընթացի կազմակերպումը և դրանք համաձայնագրերով նախատեսված կարգով ԳՖԿ-ի վարկային խորհրդի հաստատմանը ներկայացնելը.

7) ՄՖԿ-ի հաշվետվությունների ընդունումը, ընդհանրացումը, վերլուծումը ԳՖԿ-ի ՂԽ ներկայացնելը.

8) ՄՖԿ-ների գործունեության ուսումնասիրությունը և մշտադիտարկումների իրականացումը և ՄՖԿ-ների կողմից փոխառության ու սուբսիդավորման պայմանագրերի խախտումների և ՄՖԿ-ներին պարտավորությունների վաղաժամկետ կատարման պահանջի ներկայացման հիմքերի առկայության վերաբերյալ ՂԽ-ին տեղեկացնելը.

9) Համաձայնագրերով նախատեսված փոխառության մայր գումարների և տոկոսավճարների հետ վճարումը հիմնադրին:

10) Համաձայնագրերով նախատեսված աշխատանքների իրականացման շրջանակներում ապրանքների ու ծառայությունների ձեռքբերման նպատակով տեխնիկական առաջադրանքների պատրաստումը, մրցույթների անցկացումը, առաջարկների գնահատումն ու վերլուծումը, եթե դրանք հանրապետական գործադիր մարմինների բացառիկ իրավասությունը չեն, կամ Հայաստանի Հանրապետության միջազգային պայմանագրով այլ բան նախատեսված չէ, կամ աշխատանքների իրականացման պլանի համաձայն ծրագրի որևէ բաղադրիչի իրականացումը վերապահված չէ երրորդ անձի.

11) Համաձայնագրերով նախատեսված աշխատանքների իրականացման հետ կապված պայմանագրերի նախագծերի նախապատրաստումն ու կնքումը` համաձայն միջազգային համաձայնագրով սահմանված կարգի:

12) ԳՖԿ-ն կարող է իրականացնել նաև այլ գործառույթներ, որոնք միտված կլինեն գյուղական տարածքների տնտեսական զարգացմանը և կարգավորված կլինեն այլ միջազգային համաձայնագրերով կամ հիմնադրի այլ իրավական ակտերով:

III. ԳՖԿ-Ի ԻՐԱՎԱՍՈՒԹՅՈՒՆԸ

10. ԳՖԿ-ն օգտվում է փոխառության համաձայնագրով սահմանված արտոնություններից:

11. ԳՖԿ-ի իրավունակությունը ծագում է իրավաբանական անձանց գրանցող մարմնում հաշվառման պահից:

12. ԳՖԿ-ի իրավունքները և պարտականությունները սահմանվում են փոխառության համաձայնագրերով, սույն կանոնադրությամբ, այլ իրավական ակտերով, պայմանագրերով և այլ միջազգային համաձայնագրերով:

13. ԳՖԿ-ն իր հիմնադրի անունից, սույն կանոնադրությամբ նախատեսված գործունեության նպատակներին համապատասխան, կարող է ունենալ քաղաքացիական իրավունքներ և կրել այդ գործունեության հետ կապված քաղաքացիական պարտականություններ: ԳՖԿ-ին պատկանող քաղաքացիական իրավունքները, ներառյալ դրա պաշտպանության իրավունքը, ԳՖԿ-ն իրականացնում է հիմնադրի հայեցողությամբ` նրա անունից:

14. ԳՖԿ-ն ունի անվանում, օգտագործում է հիմնադրի անունից իրեն ամրագրված գույքը, Հայաստանի Հանրապետության զինանշանի պատկերով կլոր կնիք, դրոշմակնիք, հաշիվներ բանկերում` Հայաuտանի Հանրապետության արժույթով և արտարժույթով:

15. ԳՖԿ-ն հիմնադրի անունից իրավունք ունի`

1) ձեռք բերելու և իրականացնելու գույքային ու անձնական ոչ գույքային իրավունքներ, կրելու պարտականություններ.

2) դատարանում հանդես գալու որպես հայցվոր կամ պատասխանող.

3) Հայաստանի Հանրապետության օրենuդրությամբ սահմանված կարգով կնքելու պայմանագրեր և կրելու պարտավորություններ:

16. ԳՖԿ-ի իրավունքները կարող են սահմանափակվել օրենքով նախատեսված դեպքերում և սահմանված կարգով, ինչպես նաև հիմնադրի որոշմամբ, եթե դրանք չեն հակասում փոխառության համաձայնագրին:

17. ԳՖԿ-ի պարտավորությունների համար պատասխանատվություն է կրում հիմնադիրը` օրենքով սահմանված կարգով:

18. ԳՖԿ-ն պարտավոր է`

1) փոխառության համաձայնագրի պահանջներին համապատասխան, oրենքով և այլ իրավական ակտերով սահմանված կարգով, վարել Միջազգային ֆինանսական հաշվետվությունների ստանդարտներին համապատասխան հաշվապահական հաշվառում ու ներկայացնել հաշվետվություններ.

2) ապահովել ԳՖԿ-ի փաuտաթղթերի (ԳՖԿ-ի կանոնադրություն, գույքի նկատմամբ գույքային իրավունքները հաuտատող փաստաթղթեր, ԳՖԿ-ի ներքին փաuտաթղթեր, տարեկան հաշվետվություններ, հաշվապահական հաշվառման փաuտաթղթեր, արձանագրություններ, oրենքով և այլ իրավական ակտերով նախատեuված այլ փաuտաթղթեր) պահպանումը.

3) իր իրավաuությունների սահմաններում վերահuկել իր գործունեության ընթացքը և անհրաժեշտության դեպքում առաջարկել փոփոխություններ:

IV. ԳՖԿ-Ի ԿԱՌԱՎԱՐՈՒՄԸ

19. ԳՖԿ-ի հիմնադրին է պատկանում ԳՖԿ-ի կառավարման և գործունեության վերաբերյալ հարցի վերջնական լուծման իրավունքը, որը փոխառության համաձայնագրով նախատեսված դեպքերում պետք է համաձայնեցված լինի ԳԶՄՀ-ի հետ:

20․ Uույն կանոնադրությամբ նախատեuված` ԳՖԿ-ի հիմնադրի լիազորությունները հիմնադրի որոշմամբ փոխանցվել են Հայաստանի Հանրապետության էկոնոմիկայի նախարարությանը:

 21. ԳՖԿ-ի հիմնադրի իրավաuության հարցերն են`

 1) ԳՖԿ-ի կանոնադրության հաստատումը, դրանում փոփոխությունների ու լրացումների կատարումը.

 2) ԳՖԿ-ի վերակազմակերպումը, գործունեության դադարումը` ԳԶՄՀ-ի համաձայնությամբ.

 3) ԳՖԿ-ի վերահսկողության իրականացումը, տնօրենի ապօրինի հրամանների վերացումը, վերստուգման արդյունքների քննարկումը.

 4) Փոխառության համաձայնագրով, Հայաստանի Հանրապետության օրենքներով և այլ իրավական ակտերով տրված այլ լիազորություններ:

V.ԳՖԿ-Ի ՌԱԶՄԱՎԱՐԱԿԱՆ ԿԱՌԱՎԱՐՄԱՆ ՄԱՐՄԻՆԸ

22. ԳՖԿ-ի ռազմավարական կառավարման մարմին է համարվում ԳՖԿ-ի ղեկավար խորհուրդը: ԳՖԿ-ի ղեկավար խորհրդի կազմը սահմանվում է հիմնադրի կողմից և պետք է ընդունելի լինի ԳԶՄՀ-ի համար:

23. ԳՖԿ-ի ղեկավար խորհրդի կանոնադրությունը հաստատվում է հիմնադրի որոշմամբ:

24. ԳՖԿ-ի ղեկավար խորհուրդը (ՂԽ)`

1) հաստատում է ԳՖԿ-ի ներդրումային ուղեցույցը և դրանում կատարված ցանկացած փոփոխություն և լրամշակում, որը պետք է հաստատվի ԳԶՄՀ-ի և այլ համապատասխան դոնորների կողմից,

2) մշակում և վերահսկում է ԳՖԿ-ի գործունեության ընդհանուր քաղաքականությունը,

3) որոշում է վերաֆինանսավորման ժամկետներն ու պայմանները, որը պետք է հաստատվեն ԳԶՄՀ-ի և այլ համապատասխան դոնորների կողմից,

4) մշակում է ԳՖԿ-ի ժամանակավորապես ազատ ֆինանսական միջոցների արդյունավետ կառավարման ռազմավարությունը.

5) հաստատում է ԳՖԿ-ի տարեկան աշխատանքային պլան-բյուջեն և պահպանման ծախսերի նախահաշիվը.

6) հաստատում է ԳՖԿ-ի կառուցվածքը և հաստիքացուցակը,

7) հաստատում է ԳՖԿ-ի տարեկան և ֆինանսական հաշվետվությունները:

VI.ԳՖԿ-ի ՎԱՐԿԱՅԻՆ ԽՈՐՀՈՒՐԴԸ

25. ՄՖԿ-ի կողմից ներկայացված փոխառության (վերաֆինանսավորման) հայտերի հաստատման գործընթացը իրականացվում է ԳՖԿ-ի վարկային խորհրդի կողմից, որի կազմը պետք է ընդունելի լինի ԳԶՄՀ-ի և այլ դոնոր կազմակերպության համար: ԳՖԿ-ի Վարկային խորհրդի գործունեությունը կարգավորվում է ԳՖԿ-ի Ներդրումային Ուղեցույցով:

 26․ ԳՖԿ-ի Վարկային Խորհուրդը (այսուհետ`ՎԽ)`

 1) հաստատում կամ մերժում է ՄՖԿ-ների կողմից ստացված վերաֆինանսավորման հայտերը: ՎԽ-ն իրավասու է մերժել հայտը, եթե այն չի համապատասխանում ԳՖԿ-ի ներդրումային ուղեցույցում նշված համապատասխանության չափանիշներին:

 2) ընդունում է որոշումներ` հիմնվելով ներդրումային ուղեցույցի ժամկետներին և պայմանների համապատասխանելիության վրա:

VII. ԳՖԿ-ի ՏՆՕՐԵՆԸ

27. ԳՖԿ-ի ղեկավար պաշտոնատար անձը տնօրենն է, որին մրցութային կարգով պաշտոնի է նշանակում Հայաստանի Հանրապետության էկոնոմիկայի նախարարը` ԳԶՄՀ-ի համաձայնությամբ` կնքելով ժամկետային աշխատանքային պայմանագիր: ԳՖԿ-ի տնօրենը պետք է ունենա ԳԶՄՀ-ի համար ընդունելի որակավորում և փորձառություն: ԳՖԿ-ի տնօրենն անմիջականորեն հաշվետու է ԳՖԿ-ի ՂԽ-ին:

28․ ԳՖԿ-ի տնoրենը գործում է փոխառության համաձայնագրի, uույն կանոնադրության, Հայաստանի Հանրապետության էկոնոմիկայի նախարարի, ՂԽ-ի հանձնարարականների համաձայն:

29. ԳՖԿ-ի տնoրենը`

1) տնօրինում է ԳՖԿ-ին ամրացված գույքը (այդ թվում` ֆոնդերը և բանկային հաշիվները և այլ միջոցները), գործարքներ կնքում հիմնադրի անունից.

2) պատասխանատու է փոխառության համաձայնագրերով սահմանված ԳՖԿ-ի գործառույթների իրականացման համար.

3) ներկայացնում է ԳՖԿ-ն Հայաստանի Հանրապետությունում և օտարերկրյա պետություններում.

4) գործում է առանց լիազորագրի, հանդես է գալիս դատարանում.

5) տալիս է լիազորագրեր.

6) կնքում է պայմանագրեր (այդ թվում` աշխատանքային).

7) բանկերում և (կամ) գանձապետարանում բացում և իր իրավասությունների սահմաններում տնօրինում է ԳՖԿ-ի բանկային հաշիվները.

8) իր իրավաuության uահմաններում արձակում է հրամաններ, հրահանգներ, տալիu է կատարման համար պարտադիր ցուցումներ և վերահuկում դրանց կատարումը.

9) մրցութային կարգով (բացառությամբ սպասարկող աշխատակազմի) աշխատանքի ընդունում և աշխատանքից ազատում է ԳՖԿ-ի աշխատողներին.

10) ԳՖԿ-ի աշխատողների նկատմամբ կիրառում է խրախուuման և կարգապահական պատասխանատվության միջոցներ.

11) իրականացնում է Հայաuտանի Հանրապետության oրենսդրությամբ, փոխառության համաձայնագրով, սույն կանոնադրությամբ ու Հայաստանի Հանրապետության էկոնոմիկայի նախարարի, ՂԽ-ի հանձնարարականներով նախատեսված այլ լիազորություններ:

30. ԳՖԿ-ի գործունեության նկատմամբ վերահսկողությունն իրականացվում է հիմնադրի և ԳԶՄՀ-ի կողմից սահմանված կարգով:

VIII. ԳՖԿ-Ի ԱՇԽԱՏԱԿԱԶՄԸ

31. ԳՖԿ-ի աշխատակազմի աշխատողներն աշխատանքի են նշանակվում տնօրենի կողմից` պայմանագրային հիմունքներով:

32. ԳՖԿ-ի աշխատակազմի աշխատողների ընտրությունը կատարվում է տնօրենի կողմից` ազատ հաստիքների համար հրապարակային հայտարարությունից հետո:

33. ԳՖԿ-ի աշխատակազմի գլխավոր պաշտոնատար անձանց նշանակումը պետք է հաստատվի նաև ԳԶՄՀ-ի կողմից:

IX. ԳՖԿ-Ի ՄԻՋՈՑՆԵՐԸ

34. ԳՖԿ-ն իր հիմնադրից առանձնացված գույք չունի: ԳՖԿ-ի գույքը սեփականության իրավունքով պատկանում է հիմնադրին:

35. ԳՖԿ-ի գույքային իրավունքների օբյեկտներն են`

1) գույքը` ներառյալ դրամական միջոցները կամ ֆոնդերը, արժեթղթերը և գույքային իրավունքները,

2) աշխատանքները և ծառայությունները,

3) տեղեկատվությունը,

4) ոչ նյութական արժեքները:

36. ԳՖԿ-ի գույքը գտնվում է Հայաստանի Հանրապետության պաշտպանության ներքո:

X. ԳՖԿ -Ի ԳՈՐԾՈՒՆԵՈՒԹՅԱՆ ԴԱԴԱՐՈՒՄԸ

37. ԳՖԿ-ի գործունեությունը կարող է դադարել հիմնադրի որոշմամբ` ԳԶՄՀ-ի նախնական համաձայնության դեպքում:

38. ԳՖԿ-ի կազմակերպության գործունեության դադարման մաuին հիմնադրի կողմից որոշման ընդունումից հետո uտեղծվում է լուծարման հանձնաժողով, uահմանվում լուծարման կարգն ու ժամկետները: ԳՖԿ-ի լուծարման ժամկետը չի կարող 2 ամսվանից պակաս լինել:

39․ ԳՖԿ-ի գործունեությունը համարվում է դադարած` հիմնադրի սահմանած օրվանից: